ເກົາຫລີເໜືອເຕືອນ ກ່ຽວກັບການຊ້ອມລົບ ຂອງເກົາຫລີໃຕ້
ເກົາຫລີເໜືອເຕືອນວ່າ ມີທາງເປັນໄປໄດ້ ທີ່ຕົນອາດຈະ ທໍາການຕອບໂຕ້ ຖ້າວ່າການຊ້ອມລົບຂອງເກົາຫລີໃຕ້ ລ່ວງລໍ້າເຂດນໍ້າແດນດິນຂອງຕົນ
ກອງທັບເກົາຫລີເໜືອເຕືອນໃນວັນອາທິດມື້ນີ້ວ່າ ຕົນຈະທໍາການຕອບໂຕ້ ຖ້າຫາກການຊ້ອມລົບຂອງເກົາຫລີໃຕ້ທີ່ຈະມີຂຶ້ນໃນຕໍ່ໜ້ານີ້ ລະເມີດເຂດນໍ້າແດນດິນຂອງເກົາຫລີເໜືອ ຄໍາປະກາດຂອງອົງການຂ່າວທາງການເກົາຫລີເໜືອໄດ້ເຕືອນພວກປະຊາຊົນໃນເກາະ 5 ແຫ່ງ ໃກ້ໆກັບຊາຍແດນທາງທະເລທີ່ເປັນຈຸດຜິດຖຽງກັນໃນທະເລເຫຼືອງນັ້ນ ໃຫ້ອົບ ພະຍົບໜີອອກໄປກ່ອນເວລາ 9 ໂມງເຊົ້າ ວັນຈັນມື້ອື່ນ ຜູ້ປະກາດຂ່າວທາງວິທະຍຸຈາກຸງ ພຽງຢ້າງເວົ້າວ່າ ຈະມີການໂຈມຕີຕອບໂຕ້ໂດຍທັນທີແລະຢ່າງບໍ່ມີຄວາມເມດຕາ ເຖິງ ແມ່ນມີລູກປືນຕົກໃສ່ນໍ້າຂອງເກົາຫລີເໜືອແມ່ນແຕ່ລູກດຽວກໍຕາມ ໃນລະຫວ່າງການ ຊ້ອມລົບນັ້ນ ເກົາຫລີໃຕ້ໄດ້ທໍາການຊ້ອມຍິງປືນໃຫຍ່ຂອງຕົນມາເປັນປະຈໍາ ຈາກ 5 ເກາະແນວໜ້າ ໃກ້ໆກັບຊາຍແດນທີ່ເປັນບັນຫາຂັດແຍ້ງກັນນອກຝ່ັງ ທະເລໃນພາກຕາເວັນຕົກຂອງ ແຫລມເກົາຫລີ ການຊ້ອມລົບທີ່ວ່ານີ້ໄດ້ກະຕຸ້ນໃຫ້ເກົາຫລີເໜືອຍິງປືນໃຫຍ່ໃສ່ຂົງເຂດ ດັ່ງກ່າວໃນເດືອນພະຈິກປີ 2010 ຊຶ່ງໄດ້ເອົາຊີວິດຊາວເກົາຫລີໃຕ້ໄປ 4 ຄົນໃນເກາະ Yeonpyeong ນັ້ນ ອົງການຂ່າວ Yonhap ເຄິ່ງທາງການຂອງກຸງໂຊນ ໄດ້ອ້າງເຖິງເຈົ້າໜ້າທີ່ທ່ານນຶ່ງທີ່ບໍ່ ບອກຊື່ໃຫ້ຮູ້ຂອງຄະນະຫົວໜ້າເສນາທິການຮ່ວມໂດຍກ່າວວ່າ ເກົາຫລີໃຕ້ແລະສະຫະ ລັດຈະດໍາເນີນການຊ້ອມລົບດ້ວຍລູກປືນແທ້ຕໍ່ຕ້ານເຮືອດໍານໍ້າໃນວັນຈັນມື້ອື່ນນີ້ ເຖິງ ແມ່ນມີການເຕືອນຈາກເກົາຫລີເໜືອກໍຕາມ ບັນດານັກວິເຄາະແລະພວກນາຍທະຫານສະຫະລັດທີ່ວີໂອເອຕິດຕໍ່ພົວພັນກ່າວວ່າການ ແນະນໍາໃຫ້ອົບພະຍົບແມ່ນຜິດປົກກະຕິ ແຕ່ການຂົ່ມຂູ່ການຕອບໂຕ້ຕໍ່ການຊ້ອມລົບຂອງ ກອງທັບເກົາຫລີໃຕ້ນັ້ນແມ່ນເປັນເລື້ອງທໍາມະດາແລະບໍ່ເປັນສາເຫດທີ່ພາໃຫ້ມີການແຕກ ຕື່ນໃດໆ